Primera reforma de l'encara molt jove cristianisme -- PagèsFerret, escriptors

Va ser al voltant de l'any 70, al final d'unes quatre dècades de predicació apostòlica. Durant aquestes quatre dècades, segons l'autor Rafael Aguirre, en el seu llibre “Del movimiento de Jesús a la Iglesia cristiana”, el compliment íntegre del missatge cristià (repassem el text de Jesús en la mena de crònica del suposat Judici Final), aquest compliment creava problemes a l'interior de les famílies.

Perquè, si una persona cristiana, en una família que no ho eren (imaginem més aviat conversions de gent jove), volia ajudar persones necessitades, no podia fer-ho, perquè els recursos de la família eren “molt controlats” per l'avi. Hi havia ruptures familiars per aquesta causa.

La gent “assenyada” opinava que la formació cristiana que es donava als joves havia de ser més “laxa”, perquè hi hagués més “pau”.

I conforme la generació dels apòstols es va anar extingint, van predominar els criteris més laxos de la gent més “assenyada”.

Quines van ser les pautes de la reforma del cristianisme?: Escriptura de diversos llibres, perquè fossin una base segura i fixa (els apòstols no havien escrit i, més aviat, ensenyaven de memòria sobre els fets viscuts ja feia temps; l'excepció va ser Pau, que era escriptor nat; però s'ocupava més de qüestions sobrenaturals que no de predicar un bon comportament diari.

Els llibres van ser els tres evangelis anomenats sinòptics (de Mateu, Marc i Lluc) i el llibre “Fets dels apòstols”, que diuen que és de Lluc.

Aquest llibre va donar la pauta de la forma “laxa” que es donaria ara al comportament dels cristians: va ser en el passatge de Fets, cap 2: 37-38. Els convertits de la primera predicació preguntaven: Germans, què hem de fer? I Pere “diuen” que els respon: “Convertiu-vos, i que cadascun de vosaltres es faci batejar en el nom de Jesucrist per a obtenir el perdó dels pecats, i així rebreu el do de l'Esperit Sant.” Pere ja havia mort, quan es va escriure aquesta gran mentida.

No obstant això, en el principi de l'evangeli de Lluc, hi ha una narració en la qual Joan Baptista (precursor de Jesús), davant una pregunta similar (Així, doncs, què hem de fer?), respon: “Qui tingui dues túniques, que en doni una a qui no en tingui cap. I qui tingui aliments, que també els comparteixi” (Lc 3: 10-11).

Ens estalviem declarar que tots dos textos, o respostes, els va escriure la mateixa persona, Lluc, segons diuen.

Així, doncs, lo que havia de fer una persona cristiana era tan sols batejar-se. Això era una cosa molt “laxa”. I… encara ho és, per a la gran majoria.

Totes les altres reformes que s'han fet al llarg de la Història han estat més aviat de temes secundaris.